text: састөбе, саз-төбе түркістан облысы түлкібас ауданындағы кент, састөбе кенттік әкімдігі орталығы, темір жол бекеті. аудан орталығы тұрар рысқұлов ауылынан қарай шамамен 31 км жерде. 1999 жылы жергілікті тұрғындар саны 5470 адам (2628 ер адам және 2842 әйел адам) болса, 2009 жылы 5386 адамды (2557 ер адам және 2829 әйел адам) құрады. 20 ғасырдың басынан 1930 жылға дейін "жыланды ауылы" аталып келді. 1917 жылдан ақ балшық өндіріледі. 1932-33 жылдары екі әк күйдіру пеші бар «жұмыскер» артелі құрылды. 1937 жылы «састөбе цемент завотын салу туралы» қаулы қабылданып, 1952 жылы іске қосылды. цемент, әк, сульфаттық портландцемент, түсті цемент өнімдерін шығарды. оның негізінде 1990 жылдары цемент зауыты «састөбецемент» ақ болып құрылды. қазір цемент, әк шығаратын жеке кәсіпкерлер жүргізетін зауыт жұмыс істейді. састөбеде және округке қарасты ынтымақ, қызылту ауылдарында жшс, «эль-к» филиалы, «мұнай өнімдері» жшс, «қызылжар» жшс, «қызылту» өк құрылды. састөбе ауыл округінде а. макаренко атындағы жом және а. оразбаева атындағы жом деп аталатын жалпы орта мектептер, музыка мектебі, мәдениет үйі, аурухана, емхана, мешіт, "ер-жәнібек" спорт кешені, стадион, саябақ, т.б. мекемелер бар.